CELEX: 32020Q0831(01)
Language: et
Date: 2019-12-11 00:00:00
Title: Euroopa Tööohutuse ja Töötervishoiu Ameti haldusnõukogu otsus 2019/15, 11. detsember 2019, sise-eeskirjade kohta, milles käsitletakse andmesubjektide teatavate õiguste piiramist seoses isikuandmete töötlemisega EU-OSHA tegevuse raames

31.8.2020   
               
               
                  ET
               
               
                  Euroopa Liidu Teataja
               
               
                  L 282/26
               
            
         EUROOPA TÖÖOHUTUSE JA TÖÖTERVISHOIU AMETI HALDUSNÕUKOGU OTSUS 2019/15,
         11. detsember 2019,
         sise-eeskirjade kohta, milles käsitletakse andmesubjektide teatavate õiguste piiramist seoses isikuandmete töötlemisega EU-OSHA tegevuse raames
         EUROOPA TÖÖOHUTUSE JA TÖÖTERVISHOIU AMETI HALDUSNÕUKOGU,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 23. oktoobri 2018. aasta määrust (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ, (1) eriti selle artiklit 25,
         võttes arvesse Euroopa Parlamendi ja nõukogu 16. jaanuari 2019. aasta määrust (EL) 2019/126, millega asutatakse Euroopa Tööohutuse ja Töötervishoiu Amet (EU-OSHA) ning tunnistatakse kehtetuks nõukogu määrus (EÜ) nr 2062/94 (2),
         võttes arvesse EU-OSHA haldusnõukogu töökorda,
         võttes arvesse Euroopa Andmekaitseinspektori 17. oktoobri 2019. aasta arvamust ja Euroopa Andmekaitseinspektori suuniseid uue määruse artikli 25 ja sise-eeskirjade kohta
         ning arvestades järgmist:
         
                     (1)
                  
                  
                     EU-OSHA tegutseb kooskõlas määrusega (EL) 2019/126.
                  
               
                     (2)
                  
                  
                     Määruse (EL) 2018/1725 artikli 25 lõike 1 kohaselt peavad määruse artiklite 14–21, 35 ja 36 ning samuti artikli 4 (kui selle sätted vastavad artiklites 14–21 sätestatud õigustele ja kohustustele) kohaldamise piirangud põhinema ameti vastuvõetavatel sise-eeskirjadel, kui sellised piirangud ei põhine aluslepingute alusel vastu võetud õigusaktidel.
                  
               
                     (3)
                  
                  
                     Neid sise-eeskirju, sealhulgas piirangu vajalikkuse ja proportsionaalsuse hindamise sätteid, ei tohiks kohaldada, kui andmesubjekti õiguste piiramine on sätestatud aluslepingute alusel vastu võetud õigusaktis.
                  
               
                     (4)
                  
                  
                     Täites oma kohustusi seoses andmesubjekti õigustega määruse (EL) 2018/1725 alusel, peab amet kaalutlema, kas mõni määruses sätestatud eranditest on kohaldatav.
                  
               
                     (5)
                  
                  
                     Oma haldustegevuse raames võib amet korraldada haldusjuurdlusi, distsiplinaarmenetlusi, OLAF-ile teatatavate võimalike rikkumisjuhtumitega seotud eeltoiminguid, käsitleda rikkumisest teatamise juhtumeid, korraldada ahistamise ennetamise (ametlikke ja mitteametlikke) menetlusi, lahendada ametisiseseid ja -väliseid kaebusi ning korraldada siseauditeid, määruse (EL) 2018/1725 artikli 45 lõike 2 kohaseid andmekaitseametniku uurimisi ja ametisiseseid (IT-)turbekontrolle. Peale selle võib amet menetleda töötajate taotlusi tutvuda oma tervisetoimikuga.
                     Amet töötleb isikuandmete eri kategooriaid, sealhulgas objektiivseid andmeid (nt identifitseerimisandmed, kontaktandmed, kutsetegevuse andmed, haldusandmed, konkreetsetest allikatest saadud andmed, elektroonilise side andmed ja liiklusandmed) ja/või subjektiivseid andmeid (näiteks juhtumi põhjendused, käitumisteave, hinnangud, tegevuse ja käitumise andmed ning andmed, mis on seotud või ilmnenud seoses menetluse või toimingu reguleerimisesemega).
                  
               
                     (6)
                  
                  
                     Amet, keda esindab tegevdirektor, on vastutav töötleja, olenemata vastutava töötleja rolli edasisest delegeerimisest ametis, et arvestada isikuandmete töötlemise konkreetsete toimingutega seotud tööülesandeid.
                  
               
                     (7)
                  
                  
                     Isikuandmeid säilitatakse turvaliselt elektroonilises keskkonnas või paberil, mis välistab ebaseadusliku juurdepääsu või andmete edastamise isikutele, kellel puudub teadmisvajadus. Tervisetoimikuid säilitab ameti kasutatava välise teenuseosutaja arst. Töödeldud isikuandmeid ei säilitata kauem, kui on vaja ja asjakohane eesmärgil, milleks andmeid töödeldakse, ning andmekaitse privaatsusteadetes või ameti dokumentides määratud ajavahemiku jooksul.
                  
               
                     (8)
                  
                  
                     Neid sise-eeskirju tuleb kohaldada kõigile andmetöötlustoimingutele, mida amet teeb haldusjuurdlustes, distsiplinaarmenetlustes, OLAF-ile teatatavate võimalike rikkumisjuhtumitega seotud eeltoimingutes, rikkumisest teatamise menetlustes, ahistamisjuhtumite (ametlikes ja mitteametlikes) menetlustes, ametisiseste ja -väliste kaebuste menetlustes, siseauditites, määruse (EL) 2018/1725 artikli 45 lõike 2 kohastes andmekaitseametniku uurimistes, (IT-)turbekontrollides, millega tegeldakse asutusesiseselt või -väliselt (nt CERT-EU), ning isikliku tervisetoimikuga tutvumise taotluste menetlemisel.
                  
               
                     (9)
                  
                  
                     Neid peaks kohaldama andmetöötlustoimingute suhtes, mida tehakse enne eespool nimetatud menetluste algust, nende ajal ning menetlustulemuste järelmeetmete kontrollimisel. Samuti peaks see hõlmama abi ja koostööd, mida amet pakub liikmesriikide ametiasutustele ja rahvusvahelistele organisatsioonidele väljaspool oma haldusjuurdlusi.
                  
               
                     (10)
                  
                  
                     Nende sise-eeskirjade kohaldamisel peab amet põhjendama, miks need piirangud on demokraatlikus ühiskonnas vajalikud ja proportsionaalsed ning austavad põhiõiguste ja -vabaduste olemust.
                  
               
                     (11)
                  
                  
                     Selle raames on amet kohustatud eespool nimetatud menetlustes järgima nii palju kui võimalik andmesubjektide põhiõigusi, eelkõige neid, mis on seotud õigusega saada teavet, tutvuda andmetega, õigusega andmete parandamisele, kustutamisele, töötlemise piiramisele, andmesubjekti õigusega isikuandmetega seotud rikkumisest teavitamisele ning side konfidentsiaalsusele, nagu on sätestatud määruses (EL) 2018/1725.
                  
               
                     (12)
                  
                  
                     Amet võib siiski olla kohustatud piirama andmesubjektile esitatavat teavet ja muid andmesubjekti õigusi, et kaitsta eelkõige oma juurdlusmenetlusi, muude ametiasutuste juurdlusi ja menetlusi ning oma juurdluste ja muude menetlustega seotud isikute õigusi.
                  
               
                     (13)
                  
                  
                     Amet võib seega teavet piirata eesmärgiga kaitsta juurdlust ning muude andmesubjektide põhiõigusi ja -vabadusi.
                  
               
                     (14)
                  
                  
                     Amet peab korrapäraselt jälgima, et piirangu aluseks olnud tingimused kehtivad, ning piirangu tühistama, kui need enam ei kehti.
                  
               
                     (15)
                  
                  
                     Vastutav töötleja peaks edasilükkamisel ja läbivaatamiste ajal teavitama andmekaitseametnikku,
                  
               ON VASTU VÕTNUD KÄESOLEVA OTSUSE:
         
            Artikkel 1
            Reguleerimisese ja kohaldamisala
            
               1.   Käesolevas otsuses sätestatakse eeskirjad seoses tingimustega, mille alusel võib amet lõikes 2 sätestatud menetluste raames piirata kooskõlas määruse (EL) 2018/1725 artikliga 25 selle artiklites 14–21, 35 ja 36 ning artiklis 4 sätestatud õiguste kohaldamist.
            
            
               2.   Ameti haldustegevuse raames kohaldatakse käesolevat otsust isikuandmete töötlustoimingutele, mida amet teeb järgmisel eesmärgil: haldusjuurdluste pidamine, distsiplinaarmenetlused, OLAF-ile teatatavate võimalike rikkumisjuhtumitega seotud eeltoimingud, rikkumisest teatamise juhtumite menetlemine, (ametlikud ja mitteametlikud) ahistamisjuhtumite menetlused, ametisiseste ja -väliste kaebuste menetlemine, siseauditite tegemine, andmekaitseametniku tehtud uurimised kooskõlas määruse (EL) 2018/1725 artikli 45 lõikega 2, (IT-)turbekontrollid, millega tegeldakse asutusesiseselt või -väliselt (nt CERT-EU), tsiviilõiguslike nõuete täitmise tagamine ning isikliku tervisetoimiku tutvumise taotluste menetlemine.
            
            
               3.   Asjaomased andmekategooriad on objektiivsed andmed (näiteks identifitseerimisandmed, kontaktandmed, kutsetegevuse andmed, haldusandmed, konkreetsetest allikatest saadud andmed, elektroonilise side andmed ja liiklusandmed) ja/või subjektiivsed andmed (juhtumi põhjendused, käitumisteave, hinnangud, tegevuse ja käitumise andmed ning andmed, mis on seotud või ilmnenud seoses menetluse või toimingu reguleerimisesemega).
            
            
               4.   Täites oma kohustusi seoses andmesubjekti õigustega määruse (EL) 2018/1725 alusel, peab amet kaalutlema, kas mõni määruses sätestatud eranditest on kohaldatav.
            
            
               5.   Selles otsuses sätestatud tingimuste alusel võib kohaldada piiranguid järgmistele õigustele: andmesubjektide teavitamine, andmetega tutvumine ning õigus andmete parandamisele, kustutamisele või nende töötlemise piiramisele, andmesubjekti teavitamine isikuandmetega seotud rikkumisest või side konfidentsiaalsus.
            
         
         
            Artikkel 2
            Vastutava töötleja ja kaitsemeetmete määratlus
            
               1.   Andmerikkumiste, lekete või volitamata avalikustamise vältimiseks kehtestatud kaitsemeetmed on järgmised.
               
                           a)
                        
                        
                           Paberdokumente säilitatakse turvakappides ning neile on juurdepääs üksnes volitatud töötajatel.
                        
                     
                           b)
                        
                        
                           Kõiki elektroonilisi andmeid säilitatakse turvalises IT-rakenduses kooskõlas ameti turbestandarditega ning elektroonilistes erikaustades, millele on juurdepääs ainult volitatud töötajatel. Asjakohased juurdepääsutasemed määratakse individuaalselt.
                        
                     
                           c)
                        
                        
                           Andmebaas on kaitstud salasõnaga ühekordse sisselogimissüsteemi alusel ning automaatselt ühendatud kasutajatunnuse ja salasõnaga. Kasutajate asendamine on rangelt keelatud. E-dokumente hoitakse turvaliselt, et kaitsta nendes sisalduvate andmete konfidentsiaalsust ja privaatsust.
                        
                     
                           d)
                        
                        
                           Tervisetoimikuid säilitav ametivälise teenusepakkuja arstile kehtivad konfidentsiaalsuse ja isikuandmete töötlemise lepingulised erisätted.
                        
                     
                           e)
                        
                        
                           Kõigil isikutel, kellel on juurdepääs andmetele, on konfidentsiaalsuskohustus.
                        
                     
            
               2.   Isikuandmete töötlemise toimingutes on vastutav töötleja amet, keda esindab tegevdirektor, kes võib vastutava töötleja funktsiooni delegeerida. Andmesubjekte teavitatakse delegeeritud vastutavast töötlejast veebilehel avaldatavates andmekaitse privaatsusteadetes või dokumentides ja/või ameti siseveebis.
            
            
               3.   Artikli 1 lõikes 3 nimetatud isikuandmete säilitamisperiood ei tohi olla pikem kui on vaja ja asjakohane eesmärgil, milleks andmeid töödeldakse. Ühelgi juhul ei tohi see olla pikem kui artikli 5 lõikes 1 nimetatud andmekaitse privaatsusteadetes või dokumentides nimetatud säilitamisperiood.
            
            
               4.   Kui amet kaalutleb piirangu kohaldamist, arvestatakse riski andmesubjekti õigustele ja vabadustele, eriti riski muude andmesubjektide õigustele ja vabadustele, ning ameti juurdluste või menetluste mõju tühistamise riski, näiteks seoses asitõendite hävitamisega. Riskid andmesubjektide õigustele ja vabadustele on seotud peamiselt, kuid mitte ainult, maine kahjustamise riskiga ning kaitseõiguse ja arvamuse avaldamise õiguse kahjustamise riskiga.
            
         
         
            Artikkel 3
            Piirangud
            
               1.   Amet kohaldab piiranguid üksnes selleks, et tagada
               
                           a)
                        
                        
                           liikmesriikide julgeolek, avalik julgeolek või riigikaitse;
                        
                     
                           b)
                        
                        
                           süütegude tõkestamine, uurimine, avastamine ja nende eest vastutusele võtmine või kriminaalkaristuste täitmisele pööramine, sealhulgas kaitse avalikku julgeolekut ähvardavate ohtude eest ja nende ennetamine;
                        
                     
                           c)
                        
                        
                           liidu või liikmesriigi muud üldise avaliku huvi olulised eesmärgid, eelkõige liidu ühise välis- ja julgeolekupoliitika eesmärgid või liidu või liikmesriigi oluline majandus- või finantshuvi, sealhulgas rahandus-, eelarve- ja maksuküsimused, rahvatervis ja sotsiaalkindlustus;
                        
                     
                           d)
                        
                        
                           liidu institutsioonide ja asutuste sisejulgeolek, sealhulgas nende elektroonilise side võrkude turvalisus;
                        
                     
                           e)
                        
                        
                           reguleeritud kutsealade ametieetika rikkumiste ennetamine, uurimine, avastamine ja nende eest vastutusele võtmine;
                        
                     
                           f)
                        
                        
                           seire, kontrollimine või regulatiivsete ülesannete täitmine, isegi harvadel juhtudel, kui see on seotud avaliku võimu teostamisega punktides a–c nimetatud juhtudel;
                        
                     
                           g)
                        
                        
                           andmesubjekti kaitse või muude isikute õiguste ja vabaduste kaitse;
                        
                     
                           h)
                        
                        
                           tsiviilõigusnõuete täitmise tagamine.
                        
                     
            
               2.   Eespool lõikes 1 kirjeldatud eesmärkide konkreetsel kohaldamisel võib amet rakendada piiranguid seoses komisjoni talituste või muude liidu institutsioonide, organite ja asutuste, liikmesriikide või kolmandate riikide pädevate asutustega või rahvusvaheliste organisatsioonidega vahetatud isikuandmetega järgmistel juhtudel:
               
                           a)
                        
                        
                           kui nende õiguste järgimist ja kohustuste täitmist võiksid piirata komisjoni talitused või muud liidu institutsioonid, organid ja asutused määruse (EL) 2018/1725 artiklis 25 nimetatud muude õigusaktide alusel või kooskõlas sama määruse IX peatükiga või muude liidu institutsioonide, organite ja asutuste asutamisaktidega;
                        
                     
                           b)
                        
                        
                           kui nende õiguste järgimist ja kohustuste täitmist võiksid piirata liikmesriikide pädevad asutused Euroopa Parlamendi ja nõukogu määruse (EL) 2016/679 (3) artiklis 23 viidatud õigusaktide alusel või selliste meetmete alusel, millega võetakse liikmesriigi õigusesse üle Euroopa Parlamendi ja nõukogu direktiivi (EL) 2016/680 (4) artikli 13 lõige 3, artikli 15 lõige 3 või artikli 16 lõige 3;
                        
                     
                           c)
                        
                        
                           kui nende õiguste järgimine ja kohustuste täitmine võib kahjustada ameti koostööd kolmandate riikide või rahvusvaheliste organisatsioonidega tema ülesannete täitmisel.
                        
                     Enne esimese lõigu punktides a ja b viidatud asjaoludel piirangute kohaldamist konsulteerib amet asjaomaste komisjoni talituste, liidu institutsioonide, organite või asutuste või liikmesriikide pädevate asutustega, välja arvatud juhul, kui ameti jaoks on selge, et piirangu kohaldamine on ette nähtud mõne neis punktides nimetatud õigusaktiga.
            
            
               3.   Kõik piirangud peavad olema vajalikud ja proportsionaalsed, arvestades riski andmesubjektide õigustele ja vabadustele, ning järgima põhiõiguste ja -vabaduste põhiolemust demokraatlikus ühiskonnas.
            
            
               4.   Kui kaalutletakse piirangu kohaldamist, tehakse praeguste eeskirjade alusel vajalikkuse ja proportsionaalsuse kontroll. See dokumenteeritakse sisehindamisteate abil aruandluskohustuse eesmärkidel igal üksikjuhul eraldi.
            
            
               5.   Piirangud tühistatakse kohe, kui nende aluseks olnud tingimused enam ei kehti. Eelkõige tehakse seda siis, kui leitakse, et piiratud õiguse kasutamine ei tühistaks enam kehtestatud piirangu mõju ega kahjustaks muude andmesubjektide õigusi või vabadusi.
            
         
         
            Artikkel 4
            Läbivaatamine andmekaitseametniku poolt
            
               1.   Amet teavitab põhjendamatu viivituseta ameti andmekaitseametnikku, kui vastutav töötleja piirab kooskõlas käesoleva otsusega andmesubjektide õiguste kohaldamist või pikendab piirangut. Vastutav töötleja annab andmekaitseametnikule juurdepääsu piirangu vajalikkust ja proportsionaalsust hindavale dokumendile ning dokumenteerib dokumendis andmekaitseametniku teavitamise kuupäeva.
            
            
               2.   Andmekaitseametnik võib esitada vastutavale töötlejale kirjaliku taotluse piirangute kohaldamise läbivaatamiseks. Vastutav töötleja teavitab andmekaitseametnikku kirjalikult taotletud läbivaatamise tulemustest.
            
            
               3.   Vastutav töötleja teavitab andmekaitseametnikku, kui piirangud tühistatakse.
            
         
         
            Artikkel 5
            Andmesubjekti teavitamine
            
               1.   Nõuetekohaselt põhjendatud juhtudel ja otsuses ette nähtud tingimustel võib vastutav töötleja piirata õigust teabele järgmiste andmetöötlustoimingute kontekstis:
               
                           a)
                        
                        
                           haldusjuurdluste ja distsiplinaarmenetluste läbiviimine;
                        
                     
                           b)
                        
                        
                           OLAF-ile teatatavate võimalike rikkumisjuhtumitega seotud eeltoimingud;
                        
                     
                           c)
                        
                        
                           rikkumisest teatamise menetlused;
                        
                     
                           d)
                        
                        
                           (ametlikud ja mitteametlikud) ahistamisjuhtumite menetlused;
                        
                     
                           e)
                        
                        
                           asutusesiseste ja -väliste kaebuste menetlemine;
                        
                     
                           f)
                        
                        
                           siseauditid;
                        
                     
                           g)
                        
                        
                           andmekaitseametniku uurimised kooskõlas määruse (EL) 2018/1725 artikli 45 lõikega 2;
                        
                     
                           h)
                        
                        
                           (IT-)turbekontrollid, millega tegeldakse asutusesiseselt või -väliselt (nt CERT-EU).
                        
                     Amet lisab andmekaitse privaatsusteadetesse või määruse (EL) 2018/1725 artikli 31 tähenduses registreerimiskannetesse, mis on avaldatud tema veebilehel ja sisevõrgus ning millega teavitatakse andmesubjekte nende õigustest asjaomase menetluse raames, teabe, mis on seotud nimetatud õiguste võimaliku piiramisega. Teabes kirjeldatakse, mis õigusi võidakse piirata, piirangu põhjusi ja võimalikku kestust.
            
            
               2.   Ilma et see piiraks lõike 3 sätteid, teavitab amet, kui see on proportsionaalne, põhjendamatu viivituseta ja kirjalikult individuaalselt kõiki andmesubjekte, keda peetakse konkreetses andmetöötlustoimingus asjaomasteks isikuteks, nende õigustest seoses praeguste või tulevaste piirangutega.
            
            
               3.   Kui amet piirab täielikult või osaliselt lõikes 2 nimetatud andmesubjektide teavitamist, dokumenteerib ta piirangu kehtestamise põhjused ning õigusliku aluse kooskõlas käesoleva otsuse artikliga 3, sealhulgas hinnangu selle piirangu vajalikkuse ja proportsionaalsuse kohta.
               Dokumenteeritud teave ning (kui asjakohane) ka faktilisi ja õiguslikke asjaolusid sisaldavad tõendavad dokumendid registreeritakse. Nõudmisel tehakse need kättesaadavaks Euroopa Andmekaitseinspektorile.
            
            
               4.   Lõikes 3 nimetatud piirangut kohaldatakse seni, kuni kehtivad selle kehtestamise põhjused.
               Kui piirangu põhjused enam ei kehti, teatab amet andmesubjektile piirangu kohaldamise peamised põhjused. Samal ajal teavitab amet andmesubjekti õigusest esitada mis tahes ajal kaebus Euroopa Andmekaitseinspektorile või pöörduda õiguskaitse saamiseks Euroopa Liidu Kohtusse.
               Amet vaatab piirangu kohaldamise läbi iga kuue kuu tagant alates selle vastuvõtmisest ning asjaomase juurdluse, menetluse või uurimise lõpetamisel. Pärast seda hindab vastutav töötleja iga kuue kuu tagant piirangu kohaldamise vajalikkust.
            
         
         
            Artikkel 6
            Andmesubjekti õigus tutvuda andmetega
            
               1.   Nõuetekohaselt põhjendatud juhtudel ja käesolevas otsuses ette nähtud tingimustel võib vastutav töötleja piirata õigust tutvuda andmetega järgmiste andmetöötlustoimingute kontekstis, kui see on vajalik ja proportsionaalne:
               
                           a)
                        
                        
                           haldusjuurdluste ja distsiplinaarmenetluste läbiviimine;
                        
                     
                           b)
                        
                        
                           OLAF-ile teatatavate võimalike rikkumisjuhtumitega seotud eeltoimingud;
                        
                     
                           c)
                        
                        
                           rikkumisest teatamise menetlused;
                        
                     
                           d)
                        
                        
                           (ametlikud ja mitteametlikud) ahistamisjuhtumite menetlused;
                        
                     
                           e)
                        
                        
                           asutusesiseste ja -väliste kaebuste menetlemine;
                        
                     
                           f)
                        
                        
                           siseauditid;
                        
                     
                           g)
                        
                        
                           andmekaitseametniku uurimised kooskõlas määruse (EL) 2018/1725 artikli 45 lõikega 2;
                        
                     
                           h)
                        
                        
                           (IT-)turbekontrollid, millega tegeldakse asutusesiseselt või -väliselt (nt CERT-EU);
                        
                     
                           i)
                        
                        
                           isikliku tervisetoimikuga tutvumise taotluste menetlemine.
                        
                     Kui andmesubjektid taotlevad juurdepääsu oma isikuandmetele, mida töödeldakse seoses ühe või mitme konkreetse juhtumiga, või konkreetsele töötlemistoimingule kooskõlas määruse (EL) 2018/1725 artikliga 17, piirdub amet taotluse hindamisel üksnes nende isikuandmetega.
            
            
               2.   Kui amet piirab täielikult või osaliselt määruse (EL) 2018/1725 artiklis 17 viidatud andmetega tutvumise õigust, teeb ta järgmist:
               
                           a)
                        
                        
                           teavitab taotlusele vastamisel asjaomast andmesubjekti kohaldatavast piirangust ja selle peamistest põhjustest ning võimalusest esitada kaebus Euroopa Andmekaitseinspektorile või pöörduda õiguskaitse saamiseks Euroopa Liidu Kohtusse;
                        
                     
                           b)
                        
                        
                           dokumenteerib sisehindamisteates piirangu põhjused, sealhulgas hinnangu piirangu vajalikkuse ja proportsionaalsuse kohta ning piirangu kestuse.
                        
                     Isikliku tervisetoimikuga tutvumise kohta kehtestatud piirangud on seotud üksnes taotlustega saada otsene juurdepääs isiklikele psühholoogilistele või psühhiaatrilistele terviseandmetele, kui selliste andmetega tutvumine tõenäoliselt ohustab andmesubjekti tervist. See piirang peab olema proportsionaalne sellega, mis on rangelt vajalik andmesubjekti kaitsmiseks. Sellise teabega on võimalik tutvuda andmesubjekti määratud arsti vahendusel. Nimetatud arstile tuleks anda juurdepääs kogu teabele ja kaalutlusõigus otsustada, kuidas ja mis juurdepääs anda andmesubjektile.
               Kooskõlas määruse (EL) 2018/1725 artikli 25 lõikega 8 võib punktis a nimetatud teabe esitamist edasi lükata, selle võib esitamata jätta või selle esitamisest keelduda, kui piirang kaotaks seeläbi oma mõju.
               Amet vaatab piirangu kohaldamise läbi iga kuue kuu tagant alates selle vastuvõtmisest ja asjaomase uurimise lõpetamisel. Pärast seda hindab vastutav töötleja iga kuue kuu tagant piirangu kohaldamise vajalikkust.
            
            
               3.   Dokumenteeritud teave ning (kui asjakohane) ka faktilisi ja õiguslikke asjaolusid sisaldavad tõendavad dokumendid registreeritakse. Nõudmisel tehakse need kättesaadavaks Euroopa Andmekaitseinspektorile.
            
         
         
            Artikkel 7
            Õigus andmete parandamisele ja kustutamisele ning andmete töötlemise piiramisele
            
               1.   Nõuetekohaselt põhjendatud juhtudel ja käesolevas otsuses ette nähtud tingimustel võib vastutav töötleja piirata õigust andmete parandamisele, kustutamisele ja töötlemise piiramisele järgmiste andmetöötlustoimingute kontekstis, kui see on vajalik ja asjakohane:
               
                           a)
                        
                        
                           haldusjuurdluste ja distsiplinaarmenetluste läbiviimine;
                        
                     
                           b)
                        
                        
                           OLAF-ile teatatavate võimalike rikkumisjuhtumitega seotud eeltoimingud;
                        
                     
                           c)
                        
                        
                           rikkumisest teatamise menetlused;
                        
                     
                           d)
                        
                        
                           (ametlikud ja mitteametlikud) ahistamisjuhtumite menetlused;
                        
                     
                           e)
                        
                        
                           asutusesiseste ja -väliste kaebuste menetlemine;
                        
                     
                           f)
                        
                        
                           siseauditid;
                        
                     
                           g)
                        
                        
                           andmekaitseametniku uurimised kooskõlas määruse (EL) 2018/1725 artikli 45 lõikega 2;
                        
                     
                           h)
                        
                        
                           (IT-)turbekontrollid, millega tegeldakse asutusesiseselt või -väliselt (nt CERT-EU).
                        
                     
            
               2.   Kui amet piirab täielikult või osaliselt andmesubjekti õigust andmete parandamisele ja kustutamisele ning nende töötlemise piiramisele, millele on viidatud vastavalt määruse (EL) 2018/1725 artiklis 18, artikli 19 lõikes 1 ja artikli 20 lõikes 1, võtab ta käesoleva otsuse artikli 6 lõikes 2 kirjeldatud meetmed ja registreerib dokumendid kooskõlas otsuse artikli 6 lõikega 3.
            
         
         
            Artikkel 8
            Andmesubjekti teavitamine isikuandmetega seotud rikkumisest ning elektroonilise side konfidentsiaalsus
            
               1.   Nõuetekohaselt põhjendatud juhtudel ja käesolevas otsuses ette nähtud tingimustel võib vastutav töötleja piirata õigust teavitada isikuandmetega seotud rikkumistest järgmiste andmetöötlustoimingute kontekstis, kui see on vajalik ja asjakohane:
               
                           a)
                        
                        
                           haldusjuurdluste ja distsiplinaarmenetluste läbiviimine;
                        
                     
                           b)
                        
                        
                           OLAF-ile teatatavate võimalike rikkumisjuhtumitega seotud eeltoimingud;
                        
                     
                           c)
                        
                        
                           rikkumisest teatamise menetlused;
                        
                     
                           d)
                        
                        
                           (ametlikud ja mitteametlikud) ahistamisjuhtumite menetlused;
                        
                     
                           e)
                        
                        
                           asutusesiseste ja -väliste kaebuste menetlemine;
                        
                     
                           f)
                        
                        
                           siseauditid;
                        
                     
                           g)
                        
                        
                           andmekaitseametniku uurimised kooskõlas määruse (EL) 2018/1725 artikli 45 lõikega 2;
                        
                     
                           h)
                        
                        
                           (IT-)turbekontrollid, millega tegeldakse asutusesiseselt või -väliselt (nt CERT-EU).
                        
                     
            
               2.   Nõuetekohaselt põhjendatud juhtudel ja käesolevas otsuses ette nähtud tingimustel võib vastutav töötleja piirata elektroonilise side konfidentsiaalsuse õigust järgmiste andmetöötlustoimingute kontekstis, kui see on vajalik ja asjakohane:
               
                           a)
                        
                        
                           haldusjuurdluste ja distsiplinaarmenetluste läbiviimine;
                        
                     
                           b)
                        
                        
                           OLAF-ile teatatavate võimalike rikkumisjuhtumitega seotud eeltoimingud;
                        
                     
                           c)
                        
                        
                           rikkumisest teatamise menetlused;
                        
                     
                           d)
                        
                        
                           ahistamisjuhtumite ametlikud menetlused;
                        
                     
                           e)
                        
                        
                           asutusesiseste ja -väliste kaebuste menetlemine;
                        
                     
                           f)
                        
                        
                           (IT-)turbekontrollid, millega tegeldakse asutusesiseselt või -väliselt (nt CERT-EU).
                        
                     
            
               3.   Kui amet piirab määruse (EL) 2018/1725 artiklites 35 ja 36 viidatud andmesubjekti teavitamist isikuandmetega seotud rikkumistest või elektroonilise side konfidentsiaalsust, dokumenteerib ja registreerib ta piirangu põhjused kooskõlas käesoleva otsuse artikli 5 lõikega 3. Kohaldatakse käesoleva otsuse artikli 5 lõiget 4.
            
         
         
            Artikkel 9
            Jõustumine
            Käesolev otsus jõustub järgmisel päeval pärast selle avaldamist Euroopa Liidu Teatajas.
         
         
            Bilbao, 11. detsember 2019
            
               
                  Euroopa Tööohutuse ja Töötervishoiu Ameti nimel
               
               
                  haldusnõukogu esimees
               
               Christa SCHWENG
            
         
         
            (1)  ELT L 295, 21.11.2018, lk 39.
         
            (2)  ELT L 30, 31.1.2019, lk 58.
         
            (3)  Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 4.5.2016, lk 1).
         
            (4)  Euroopa Parlamendi ja nõukogu 27. aprilli 2016. aasta direktiiv (EL) 2016/680, mis käsitleb füüsiliste isikute kaitset seoses pädevates asutustes isikuandmete töötlemisega süütegude tõkestamise, uurimise, avastamise ja nende eest vastutusele võtmise või kriminaalkaristuste täitmisele pööramise eesmärgil ning selliste andmete vaba liikumist ning millega tunnistatakse kehtetuks nõukogu raamotsus 2008/977/JSK (ELT L 119, 4.5.2016, lk 89).